*A rendelet tervezet elfogadásához*

 *a* ***Mötv. 50. §-a alapján minősített többség*** *szükséges,*

*az előterjesztés* ***nyilvános ülésen tárgyalható!***

*220. számú előterjesztés*

Bátaszék Város Önkormányzat Képviselő-testületének 2022. november 30-án

15 órakor megtartandó ülésére

a képviselő- testület és szervei szervezeti és működési szabályzatáról szóló önkormányzati rendelet módosítása

|  |
| --- |
| **Előterjesztő:** dr. Bozsolik Róbert polgármester**Készítette**: Kondriczné dr. Varga Erzsébet jegyző  **Törvényességi ellenőrzést végezte:** dr. Firle- Paksi Anna aljegyző**Tárgyalja:**valamennyi bizottság |

**Tisztelt Képviselő-testület!**

Dr. Puskás Imre a Fidesz frakció vezetője a 2022. október 26-ai testületi ülésen a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet módosítására írásban javaslatot nyújtott be. A javaslat két bekezdés módosítására irányul, melyek a következők:

1. **7. § (6) bekezdése**

Jelenlegi szabályozás: *Az alakuló és a rendes ülésre szóló meghívót a képviselő-testület ülését megelőzően legalább 3 nappal, a rendkívüli ülésre szóló meghívót legalább 24 órával előbb ki kell kézbesíteni a meghívottaknak. A meghívónak tartalmaznia kell az ülés helyét, időpontját, a napirendi pontokat és azok előadóit.*

Módosítási javaslat: *Az alakuló és a rendes ülésre szóló meghívót a képviselő-testület ülését megelőzően legalább* ***5*** *nappal, a rendkívüli ülésre szóló meghívót legalább 24 órával előbb ki kell kézbesíteni a meghívottaknak. A meghívónak tartalmaznia kell az ülés helyét, időpontját, a napirendi pontokat és azok előadóit.* ***A meghívó akkor válik jogszerűen kézbesítetté, amikor Bátaszék Város Önkormányzatának hivatalos honlapján (www.bataszek.hu) az utolsó nyilvános ülésen tárgyalandó napirendi ponthoz kapcsolódó előterjesztés is elérhető a meghívottak számára.***

1. **12. § (2) bekezdése**

Jelenlegi szabályozás: *A polgármester a testületi ülés vezetése során:*

*a) megállapítja, hogy a képviselő-testület ülését az SZMSZ szerint hívták össze,*

*b) megállapítja az ülés határozatképességét,*

*c) előterjeszti az ülés napirendjét, majd az megszavaztatja,*

*d) napirend előtt tájékoztatást ad a lejárt határidejű önkormányzati döntések végrehajtásáról, az előző testületi ülésen elhangzott bejelentések nyomán tett intézkedésekről,*

*g) lehetőséget biztosít a kérdések, interpellációk felvetésére,*

*e) napirendi pontonként megnyitja, vezeti, lezárja és összefoglalja a vitát,*

*f) napirendi pontonként szavazásra bocsátja a döntési javaslatokat és kihirdeti a határozatokat,*

*h) berekeszti az ülést.*

Módosító javaslat: *A polgármester a testületi ülés vezetése során:*

*a) megállapítja, hogy a képviselő-testület ülését az SZMSZ szerint hívták össze,*

*b) megállapítja az ülés határozatképességét,*

*c)* ***előterjeszti az ülés napirendjét,***

*d)* ***lehetőséget ad a képviselő-testület tagjainak a napirendhez érkező módosító indítványok megtételére,***

*e)* ***megszavaztatja a módosításokat, illetve a támogatott módosításokkal a napirendet,***

*f) napirend előtt tájékoztatást ad a lejárt határidejű önkormányzati döntések végrehajtásáról, az előző testületi ülésen elhangzott bejelentések nyomán tett intézkedésekről,*

*g) lehetőséget biztosít a kérdések, interpellációk felvetésére,*

*h) napirendi pontonként megnyitja, vezeti, lezárja és összefoglalja a vitát,*

*i) napirendi pontonként szavazásra bocsátja a döntési javaslatokat és kihirdeti a határozatokat,*

*j) berekeszti az ülést.*

**Javasoljuk a 7. § (1) bekezdésének a módosítását is.**

Jelenlegi szabályozás: *A képviselő-testület szükség szerint, de évente legalább 11 ülést, ezen kívül alakuló és rendkívüli testületi ülést tart (tarthat).*

Módosító javaslat: *A képviselő-testület szükség szerint, de évente legalább* ***6*** *ülést, ezen kívül alakuló és rendkívüli testületi ülést tart (tarthat).*

A Magyarország helyi önkormányzatiról szóló 2011. évi CLXXXIX. törvény 44. §-a szerint a képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart. Javasoljuk az SZMSZ-ben is az Mötv.-ben meghatározott minimum szabály alkalmazását.

Kérjük a fentieknek megfelelően előkészített rendelet-tervezet elfogadását.

***HATÁSVIZSGÁLAT***

**a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet módosításáról szóló rendelet tervezethez**

**Általános indokolás:**

Elsősorban képviselői indítványra, célszerűségi okokból indokolt a módosítás.

**Részletes indokolás:**

1.§ (1) bekezdéséhez: a minimálisan évente tartandó képviselő- testületi ülések számát a Magyarország helyi önkormányzatiról szóló 2011. évi CLXXXIX. törvény rendelkezéseihez igazítja.

1. § (2) bekezdéséhez: a testületi ülés meghívója és előterjesztései kiküldésének szabályozását egészíti ki.

2. §-hoz: a polgármester testületi ülés vezetésére vonatkozó feladatait egészíti ki.

3.§-hoz: hatályba léptető rendelkezést tartalmaz.

**Társadalmi hatása:** nincs

**Gazdasági hatása:** nincs

**Költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség

**Véleményeztetés:** az önkormányzat valamennyi bizottsága